أشاد الإعلامي عمرو أديب بفوز المصري رامي السبيعي الملقب بـ "بيج رامي" لأول مرة في بطولة مستر أولمبيا 2020 لكمال الأجسام قائلاً:" النهاردة ابن كفر الشيخ ابن بلطيم عمل إنجاز عالمي، الراجل جسمه عبارة عن معجزة، لما تشوفوا جسمه حاجة لا يمكن تخيلها، تقسيمة جسم هذا الشاب، اللي عنده 35 سنة، غير طبيعية، مجهود غير طبيعي، شيء مذهل يعني الفاخدة والسمانة والمجانص والترابيس كل حاجة مرسومة، لو معملوا مكنة ما تتقسم كدة".
بيج رامي
وأضاف عمرو أديب خلال برنامجه «الحكاية»، المذاع على شاشة قناة "mbc مصر":"الراجل ده بيخش البطولات بقاله سبع أو ثماني سنوات مرة ياخد المركز السابع ومرة ياخد المركز السادس، لغاية لما السنادي خد المركز الأول وخد تهنئة العالم كله زي ما أنتم شايفين، لما تسمعوا كلام أمه عليه وجيرانه، ولما تشوفوا المجهود اللي الراجل دة عمله علشان في النهاية ياخد جايزة ويهديها لمصر كلها، النهاردة كل الميديا بتتكلم عن بيج رامي".
وتابع: ":بيج رامي رفع اسم مصر وبعد ما خد الجايزة قال إنها لمصر، زي ما أنتوا شايفين تقسيمة الجسم، زي ما أنتم شايفين المجهود اللي بيتعمل، ومحمد صلاح مو صلاح بعت تهنئة لمسيو أولمبيا 2020 بيج رامي حاجة تسعد أما حد بيشوف حد من ابناء مصر وهو بيعمل هذه النتائج وهذا الإنجاز العالمي".
وواصل الإعلامي: "هذا الرجل ابتدا في محافظته ثم انتقل لدولة الكويت ثم دخل بطولات كلها باسم مصر وجاب اسم عالمي ورقم عالمي جديد في بطولة كمال الأجسام، وهنهنيه لما يرجع من أمريكا".